
Fontosabb fogalmak meghatározása
Az egyes csoportokon belül sajátságos funkciók és szerepek mentén történik a feladatok ellátása. Mindennek vázát a csoportstruktúra alkotja. 
A csoportstruktúra a csoport tagjai között meglévő kapcsolatokat és a tagok által betöltött szerepek együttesét jelenti. A struktúra dinamikus, az idők folyamán változik. 
A csoportban a feladatok jellegétől függően különböző funkciókat érdemes ellátni. Ennek megfelelően az egyének eltérő szerepeket töltenek be. A szerepek a csoport tagjainak egymás viselkedésére vonatkozó elvárásai. A csoport tagjainak különböző várakozásai vannak arra vonatkozóan, hogy az adott szerepet betöltő milyen viselkedést fog produkálni. Pl. egy vezető szerepet betöltő csoporttagtól mindenki elvárhatja a határozott, magabiztos fellépést. Sajátos és jellemző funkciók és szerepek következnek abból, hogy a csoport milyen célokat állít fel maga elé és ebből milyen konkrét feladatok származnak.  
Azok a tevékenységek, amelyek támogatást és biztonságot nyújtanak a többieknek, és elismerést váltanak ki, erős érzelmi kötődést alakíthatnak ki az egyes tagokban. Amikor azonban valaki azért érzékel problémát, mert az adott szerephez kapcsolódó elvárások és követelmények egymással konfliktusban állnak, szerepkonfliktus alakulhat ki.
A csoportnormák a csoporton belül elfogadott azon elvárások és várakozások, amelyek a csoporton belüli viselkedési formákra vonatkoznak. 
A státusz a csoporton / szervezeten belüli elhelyezkedést, pozíciót jelölő tényező, az a relatív pozíció vagy állapot, ami egy adott személyre egy adott társadalomban, közösségben vagy csoportban jellemző. 
A csoporthatás olyan folyamat, amelyben a csoporttagok viselkedése és jellemzői befolyásolják mások viselkedését és jellemzőit. 
A konformitás olyan viselkedésbeli vagy érzelmi változás az egyén esetében, amely egy létező vagy elképzelt csoport hatására alakul ki. 
Ha az egyének konform módon viselkednek saját hiedelmeik és preferenciáik ellenére, engedelmességről beszélünk.  
Azonosulásról van szó, amikor az egyének azért viselkednek konform módon, mert olyan mértékben kerültek mások hatása alá, hogy ezáltal hasonló cselekvések megtételére hajlandóak.  
Internalizációról beszélünk, amikor azért teszünk eleget bizonyos kéréseknek vagy parancsoknak, mert azokat megegyezőnek érezzük saját értékeinkkel és hiedelmeinkkel. 
A csoporthatékonyság olyan végeredményre vonatkozik, amely a csoport tevékenységének eredményeként áll elő. 
A csoport légkör jelentős befolyással bír az egyéni viselkedésre, teljesítményre, fejlődésre. 
A csoport teljesítmény a csoportot alkotó egyének saját teljesítéseinek összességét meghaladó jelentőséggel bírhat.

Kérdések, feladatok 

Válaszoljon röviden az alábbi kérdésekre! 
a.) Mit nevezünk csoporthatásnak? 
b.) Mi a különbség a konformitás és az azonosulás között? 
c.) Mit jelent a csoportstruktúra? 
 
Válassza ki a csoporthatékonyság összetevőit az alábbi felsorolásból, jelölje őket aláhúzással! 

